Geldsake: 10 dinge wat jy móét weet voor jy trou | SARIE BRUID
Tussen die rok, ring, koek én dekor vergeet verloofdes maklik om voor die groot dag oor hul toekomstige geldsake te praat. Dis 'n jammerte, want twee uit drie getroude paartjies beland in die skeihof en sê dat finansiële kwessies die rede vir hul ongelukkigheid is. Standard Bank deel 10 wenke waaroor julle móét praat voor julle trou.
"Mense werk verskillend met hul geld … so dit is belangrik om 'n manier te vind om op 'n kalm, rasionele manier daaroor te kan praat," sê Kabelo Makeke, hoof van Standard Bank se Kliënte Finansiële-oplossings.
"Wanneer mense begin werk, behoort hulle vir hul eie finansiële toekoms te beplan. Om getroud te wees moet jou nooit van jou eie finansiële onafhanklikheid ontneem nie, maar moet eerder albei lede bemagtig om saam 'n sterker finansiële situasie te geniet," voeg hy by.
Hier is tien wenke om jul geldsake in orde te kry:
Handhaaf aparte lopende rekeninge. Moenie verantwoordelikheid aanvaar vir iemand anders se oorbesteding nie.
Dit is belangrik om vroeg in die verhouding al uit te vind hoeveel skuld julle saam het. Sodoende kan toekomstige finansiële komplikasies vermy word. Hier speel eerlikheid natuurlik 'n belangrike rol.
Albei partye moet 'n aftreefonds oorweeg. Een salaris is gewoonlik nie genoeg om twee mense op hul oudag te onderhou nie. Dié fondse is ook handig indien paartjies skei.
Indien albei 'n salaris verdien, moet daar vooraf besluit word wie vir wat betaal. Dit word aanbeveel dat alles proporsioneel verdeel word.
Bonusse moet onder verskeie spaarplanne verdeel word of moet gebruik word om skuld te vereffen.
Oorweeg dit om albei partye se name op die huisverband se dokumente te sit.
Dit word aanbeveel dat albei 'n 'sakgeldjie' kry. Dit hoef nie baie, of 'n vaste bedrag te wees nie, maar selfs 'n paar honderd rand sal vir elkeen 'n bietjie vryheid gee.
Probeer om 'n kompromie te bereik indien een party baie meer konserwatief met geld werk as die ander een. Indien een party die finansies bestuur, behoort die ander een daarby betrokke te raak om te sien hoeveel dit kos om 'n huishouding te bestuur.
Indien een huiwerig is om inligting te deel, dring daarop aan. Dit is jou reg om te weet. Albei partye moet eerlik wees wanneer dit by finansies kom.
Kry 'n tweede onbevoordeelde opinie indien julle steeds nie 'n ooreenkoms kan bereik nie. Iemand soos 'n finansiële-beplanner kan julle help om jul doelwitte te definieer én te bereik. Hy/sy kan ook probleme uitwys en oplossings voorstel.